钦定古今图书集成/明伦汇编/官常典/第485卷 > 宇文神举
## 钦定古今图书集成/明伦汇编/官常典/第485卷 > 宇文神举

按《周书》本传，“神举，太祖之族子也。高祖晋陵，曾祖求
男，仕魏，位并显达。祖金殿，魏镇远将军、兖州刺史、安
吉县侯。父显和，少而袭爵，性矜严，颇涉经史，膂力绝
人，弯弓数百斤，能左右驰射。魏孝武之在藩也，显和
早蒙眷遇。时属多难，尝问计于显和，显和具陈宜杜
门晦迹，相时而动，孝武深纳焉。及即位，擢授冠军将”
军、阁内都督，封城阳县公，邑五百户。孝武以显和藩
邸之旧，遇之甚厚。时显和所居宅隘陋，乃撤殿省，赐
为寝室。其见重如此。及齐神武专政，帝每不自安，谓
显和曰：“天下汹汹，将若之何？”对曰：“当今之计，莫若择
善而从之。”因诵《诗》云：“彼美人兮，西方之人兮。”帝曰：“是
吾心也。”遂定入关之策。帝以显和母老，家累又多，令
预为计。对曰：“今日之事，忠孝不可并立，然臣不密则
失身，安敢预为私计？”帝怆然改容曰：“卿即我之王陵
也。”迁朱衣直阁、阁内大都督，改封长广县公，邑一千
五百户。从帝入关，至溱水，太祖素闻其善射而未之见也。俄而水傍有一小鸟，显和射而中之。太祖笑曰：
“我知卿工矣。”其后引为帐内大都督。俄出为持节、卫
将军、东夏州刺史，以疾去职，深为吏民所怀。寻进位
车骑大将军、仪同三司，加散骑常侍。魏恭帝元年卒，
时年五十七，太祖亲临之，哀动左右。建德二年，追赠
使持节、骠骑大将军、开府仪同三司、延丹绥三州诸
军事、延州刺史。神举早岁而孤，有夙成之量，族兄安
化公深器异之。及长，神情倜傥，志略英赡，眉目疏朗，
仪貌魁梧，有识钦之，莫不许以远大。世宗初，起家中
侍上士。世宗留意翰林，而神举雅好篇什，帝每有游
幸，神举恒得侍从。保定元年，袭爵长庆县公，邑二千
三百户。寻授帅都督，迁大都督、使持节、车骑大将军、
仪同三司，拜右大夫。四年，进骠骑大将军、开府仪同
三司，治小宫伯。天和元年，迁右宫伯中大夫，进爵清
河郡公，增邑一千户。高祖将诛晋公护也，神举得预
其谋。建德元年，迁京兆尹。三年，出为熊州刺史。神举
威名素重，齐人甚惮之。五年，攻拔齐陆浑等五城。及
高祖东伐，诏神举从军。并州平，即授并州刺史，加上
开府仪同大将军。州既齐氏别都，控带要重，平定甫
尔，民俗浇讹，豪右之家，多为奸猾。神举励精为治，示
以威恩，旬月之间，远迩悦服。寻加上大将军，改封武
德郡公，增邑二千户。俄进柱国大将军，改封东平郡
公，增邑通前六千九百户。所部东寿阳县土人相聚
为盗，率其党五千人来袭州城，神举以州兵讨平之。
宣政元年，转司武上大夫。高祖亲戎北伐，令神举与
原国公如愿等率兵五道俱入。高祖至云阳，疾甚，乃
班师。幽州人卢昌期、祖英伯等聚众据范阳反，诏神
举率兵擒之。齐黄门侍郎卢思道亦在反中，贼平见
获，解衣将伏法。神举素钦其才名，乃释而礼之，即令
草露布。其待士礼贤如此。属稽胡反叛，入寇西河。神
举又率众与越王盛讨平。时突厥与稽胡连和，遣骑
赴救，神举以奇兵击之。突厥败走，稽胡于是款服。即
授并、潞肆石等四州十二镇诸军、并州总管。初，神举
见待于高祖，遂处心腹之任，王轨、宇文孝伯等屡言
皇太子之短，神举亦颇与焉。及宣帝即位，荒淫无度，
神举惧及于祸，怀不自安。初定范阳之后，威声甚振，
帝亦忌其名望，兼以宿憾，遂使人赍鸩酒赐之。薨于
马邑，时年四十八。神举伟风仪，善辞令，博涉经史，性
爱篇章，尤工骑射。临戎对寇，勇而有谋。莅职当官，每
著声绩。兼好施爱士，以雄豪自居，故得任兼文武，声
彰中外，百僚无不仰其风则，先辈旧齿，至于今而称
之。